**N O T Ă I N F O R M A T I V Ă**

Scopul proiectului Hotărîrii Guvernului cu privire la modificarea Hotărîrii Guvernului nr.1185 din 30.09.2003 despre aprobarea Regulamentului cu privire la modul de introducere şi scoatere a bunurilor de pe teritoriul Moldovei de către persoanele fizice este de a racorda prevederile acestei hotărîri cu legislația în vigoare, care pe parcursul anilor a fost modificată.

Astfel, Legea cu privire la migrațiune nr.1518 din 06.12.2002 a fost abrogată prin Legea privind regimul străinilor în Republica Moldova nr.200 din 16.07.2010, iar Codul transporturilor auto nr.116-XIV din 29.07.1998 a fost abrogat prin Codul transporturilor rutiere nr.150 din 17.07.2014.

Prin urmare, în legislația națională nu se mai utilizează termenul de ”adeverință de imigrant”, act prin care anterior se confirma statutul de imigrant al cetățeanului străin sau al apatridului pe teritoriul Republicii Moldova. Prin Legea privind regimul străinilor în Republica Moldova nr.200 au fost introduse noțiuni ca ”drept de ședere” și ”permis de ședere/buletin de identitate pentru apatrizi”.

Conform prevederilor proiectului persoanele fizice, care s-au stabilit la loc de trai permanent în Republica Moldova, au dreptul de a introduce pe teritoriul țării sau de a primi, prin intermediul trimiterilor poștale internaționale sau a bagajelor neînsoțite, bunuri, ce aparțin acestor persoane, fără achitarea drepturilor de import, cu condiția prezentării următoarelor acte:

1. permis de ședere permanentă sau buletin de identitate pentru apatrizi sau confirmarea de repatriere;
2. alte acte necesare pentru plasarea mărfurilor în regim vamal de import.

Conform legislației Uniunii Europene și practicilor internaționale, de acest drept pot beneficia persoanele fizice în termen de 180 de zile din data eliberării permisului de ședere permanentă sau buletinului de identitate pentru apatrizi sau confirmării de repatriere.

Aceste modificări vor contribui la simplificarea procedurii de acordare a facilităților vamale persoanelor fizice, care se stabilesc la loc de trai permanent în Republica Moldova.

De asemenea, s-a modificat denumirea atît a ”Departamentului Vamal”, cît și a ”Ministerului Tehnologiilor Informaționale și Comunicațiilor”, aceste sintagme fiind substituite cu sintagmele ”Serviciul Vamal” și ”Agenția Servicii Publice”.

*Sub aspect financiar*, menționăm că implementarea proiectului în cauză nu necesită alocarea unor sume băneşti suplimentare din contul bugetului de stat.

Reieșind din cele relatate supra, propunem susţinerea promovării proiectului Hotărîrii Guvernului cu privire la modificarea Hotărîrii Guvernului nr.1185 din 30.09.2003 despre aprobarea Regulamentului cu privire la modul de introducere şi scoatere a bunurilor de pe teritoriul Moldovei de către persoanele fizice.

 **MINISTRU Octavian ARMAȘU**